Sal julle liefde vir ewig hou? - Voelgoed
Tuis Gelukkig Getroud Artikels Sal julle liefde vir ewig hou?
Sal julle liefde vir ewig hou?
Baie huwelike loop skeef en eindig in pyn. Beteken dit dat jy liewer nie moet trou nie?
Trou met sekerheid
Dit is geen geheim dat die egskeidingsyfer in Westerse lande wêreldwyd, en veral in Suid-Afrika, aan die toeneem is nie. ‘Waar lê die fout?’, wonder ons hardop as die soveelste kennis, vriendin of familielid aankondig dat hulle nie meer ‘lief’ is vir mekaar nie. Trou ons om die verkeerde redes? Is ons verwagtinge te hoog? Werk ons doodeenvoudig nie hard genoeg om ons verhoudings te laat slaag nie?
Kenners meen dat baie mense beslis om verkeerde redes trou, veral omdat hulle die opwinding en ekstase van verliefdheid misgis met ware liefde. Volgens die Ameri-kaanse skrywer en huweliksberader Gary Chapman, is die gemiddelde duur van die fase van verliefdheid sowat twee jaar. Daar is niks fout daarmee om tot oor jou ore toe verlief te wees nie – in baie gevalle is dit die inleiding tot ’n gelukkige huwelik.
Dit is nie ’n daad van die wil of bewuste keuse nie maar ’n emosionele hoogtepunt.
Dit verg geen moeite nie.
Verliefdheid fokus nie op ons eie groei of die groei van ’n ander persoon nie.
Waag om wéér te trou?
Vivienne dink met groot hartseer terug aan haar eerste huwelik wat sowat vier jaar gelede op die rotse geloop het. “As ek terugkyk besef ek dat sy verliefdheid amper ’n obsessie was. Dit was baie sterk, totdat hy my ‘gekry’ het. Dit het toe drasties afgeneem en is nooit met ware liefde vervang nie. Vir my was dit presies andersom. Ek het hom waarlik liefgehad. Ek dink die wanbalans in ons ‘liefde’ vir mekaar, en ons uiteenlopende agtergronde, en gevolglike prentjie van hoe die huwelik moet lyk, het uiteindelik ons verhouding gekelder.
Sy vertel dat daar deesdae iemand anders is, maar hoewel hulle goeie vriende is en lekker kommunikeer, is sy nie verlief nie. “Dis ’n gevoel van omgee, sonder fisiese aantrekkingskrag. Ek is bang om weer seer te kry. Ek hou bietjie stywer aan my hart vas, voor ek dit net weer vir iemand sal gee.
Besluit dit gáán werk
In ’n tweede huwelik styg jou kanse om te skei na 60% en in die geval van ’n derde probeerslag, na 75%. Sy stem saam dat baie huwelike wel op die rotse loop. “Maar mens hoef nie daardie paadjie te loop nie. Wees van die begin af daarop ingestel om dit te láát werk. Moenie egskeiding as ’n agterdeur oophou nie. Praat eerder oor jul verwagtinge en behoeftes – en maak seker julle is bereid om dit wat vir elkeen belangrik is, vir mekaar te gun.